Kristina Kallas

haridus- ja teadusminister

Haridus- ja Teadusministeerium 02.09.2024 nr 1-7/332

**Ukraina õpilaste lõimumisest Eesti haridussüsteemi**

Pöördume Teie poole seoses Ukraina laste ja noorte lõimumisega Eesti haridussüsteemi. Kuigi Eesti riik on pakkunud erinevaid võimalusi Ukraina õpilaste haridustee jätkamiseks, oleme märganud, et selles valdkonnas on tänaseks tekkinud väljakutsed, mis vajavad täiendavaid lahendusi.

Kohalike omavalitsuste kogemusel ei ole Ukraina õpilaste lõimumine tavaõppesse alati sujunud. Eriti keeruline on olukord põhikooli lõpetanud noorte puhul, kes ei valda piisavalt eesti keelt. Nad jäävad ilma võimalusest jätkata õpinguid või omandada kutseoskusi.

Toome välja probleemid, millega kohalikud omavalitsused silmitsi seisavad:

1. **Keelebarjäär**. Põhikooli lõpetanud noored, kes ei valda piisavalt eesti keelt, ei saa osaleda keeleõppeprogrammides, mis on suunatud täiskasvanutele.
2. **Puudulikud teadmised.** Puudulik keeleoskus tingib ka puudulikud ainelased teadmised.
3. **Kultuurilised erinevused.** Erinev kultuuritaust takistab Eesti ja Ukraina noorte lõimumist ning soodustab gruppide tekkimist. Süvenemas on tõrjutus ja kõrvalejäetus. Ukraina lapsevanemad aga vajavad abi oma laste toetamisel.
4. **Traumakogemused.** Osa noortest on kogenud sõja traumaatilisi sündmusi, mis nõuavad erilist tuge ja toetust.
5. **Finantsiline koormus.** Kohalikud omavalitsused peavad oma eelarvest katma lisakulud, mis tekivad Ukraina õpilastega tegelemisel. Kuna viimaste puhul on tegemist nn tavalastega, siis ei ole HTM poolt ette nähtud piisavat toetust keeleõppeks ega toetust õpetajate poolt tehtava lisatöö eest tasumiseks.

Eesti Linnade ja Valdade Liit soovib teada, kas ja milline on Haridus- ja Teadusministeeriumi plaan Ukraina laste ja noortega? Kuidas on plaanitud traumakogemusega, erivajadustega lapsi aidata, toetada? Kuidas õpetajaid ja kaasõpilasi toetada? Kuidas on plaanis kohalikke omavalitsusi toetada?

Soovime koostöös leida parimad võimalused Ukraina noorte lõimimiseks Eesti ühiskonda.

Lugupidamisega

/allkirjastatud digitaalselt/

Veikko Luhalaid

tegevdirektor

Eesti Linnade ja Valdade Liit

Koopia: Kultuuriministeerium